b'\n_START_ARTICLE_\nPriklausomyb\xc4\x97\n_START_PARAGRAPH_\nPriklausomyb\xc4\x97 \xe2\x80\x93 psichikos sveikatos sutrikimas, liguistas polinkis kartoti t\xc4\x85 pat\xc4\xaf veiksm\xc4\x85 ar vartoti t\xc4\x85 pa\xc4\x8di\xc4\x85 med\xc5\xbeiag\xc4\x85 neribot\xc4\x85 kiek\xc4\xaf kart\xc5\xb3 siekiant pasitenkinimo jausmo, nepaisant numatom\xc5\xb3 ar akivazd\xc5\xbei\xc5\xb3 neigiam\xc5\xb3 padarini\xc5\xb3 pa\xc4\x8diam individui ar jo aplinkai._NEWLINE_Priklausomybei susiformuoti reikalingas vartojamos med\xc5\xbeiagos kiekis bei trukm\xc4\x97 priklauso nuo individualios fiziologijos bei chemin\xc4\x97s med\xc5\xbeiagos tipo \xe2\x80\x93 vienais atvejais gali atsirasti ir po pirmo suvartojimo, kitais atvejais po keliasde\xc5\xa1imties kart\xc5\xb3 ar po keletos met\xc5\xb3 stabilaus vartojimo. Kai kurios kartu suvartojamos med\xc5\xbeiagos gali veikti kaip katalizatorius. Priklausomyb\xc4\x97s atsiradimui b\xc5\xabdingas "jungiklio efektas" \xe2\x80\x93 po su\xc5\xbeadinimo smegenyse \xc4\xafvykus tam tikriems poky\xc4\x8diams ir persitvarkymui, ji be atskir\xc5\xb3 pavojaus \xc5\xbeenkl\xc5\xb3 gali susiformuoti vos per kelias valandas. \xc4\xaevykus \xc5\xa1iems smegen\xc5\xb3 poky\xc4\x8diams asmens gyvenimas pasikei\xc4\x8dia labai stipriai bei ilgam ar net negr\xc4\xaf\xc5\xbetamai \xe2\x80\x93 visam likusiam gyvenimui. Efektyvi\xc5\xb3 s\xc4\x97kming\xc5\xb3 gydym\xc5\xb3 kurs\xc5\xb3 trukm\xc4\x97s svyruoja nuo keli\xc5\xb3 m\xc4\x97nesi\xc5\xb3 iki keli\xc5\xb3 met\xc5\xb3, ta\xc4\x8diau da\xc5\xbenu atveju pacientai juos nutraukia negal\xc4\x97dami i\xc5\xa1tverti nemaloni\xc5\xb3 pa\xc5\xa1alini\xc5\xb3 rei\xc5\xa1kini\xc5\xb3._NEWLINE__NEWLINE_Did\xc5\xbeiausia tikimyb\xc4\x97 greitai susiformuoti priklausomyb\xc4\x97ms bet kokiame am\xc5\xbeiuje yra smegenis veikian\xc4\x8dias med\xc5\xbeiagas \xc4\xafvedant intraveni\xc5\xa1kai. Taip pat, bet kokiu b\xc5\xabdu \xc4\xafvedamoms med\xc5\xbeiagoms paauglyst\xc4\x97je, kadangi smegen\xc5\xb3 vykdomosios funkcijos vis dar intensyviai vystosi ir formuojasi._NEWLINE_Priklausomyb\xc4\x97 da\xc5\xbenai i\xc5\xa1provokuoja kitokio pob\xc5\xabd\xc5\xbeio \xc5\xa1alutines problemas \xe2\x80\x93 tiek socialines, tiek psichologines, tiek patologines._NEWLINE_Priklausomyb\xc4\x97 gali b\xc5\xabti fizin\xc4\x97 ir psichologin\xc4\x97.\n_START_SECTION_\nPsichologin\xc4\x97 priklausomyb\xc4\x97\n_START_PARAGRAPH_\nPsichologin\xc4\x97 priklausomyb\xc4\x97\xc2\xa0\xe2\x80\x93 stiprus psichologinis pripratimas, galintis i\xc5\xa1sivystyti bet kokiai malonum\xc4\x85 teikian\xc4\x8diai veiklai arba nemalonius jausmus sukelian\xc4\x8dios veiklos vengimui._NEWLINE__NEWLINE_Labiausiai paplitusios ir \xc5\xbeinomos psichologin\xc4\x97s priklausomyb\xc4\x97s yra azartiniams \xc5\xbeaidimams, apsipirkin\xc4\x97jimui, interneto nar\xc5\xa1ymui, bendravimui, pornografijai, seksui, darbui. Paskatinimo valdomas ar susietas su apibr\xc4\x97\xc5\xbetu atlygiu atsakas yra dominuojanti priklausomyb\xc4\x97s forma kontroliuojanti ar prognozuojanti individ\xc5\xb3 elges\xc4\xaf._NEWLINE_Psichologin\xc4\x97 priklausomyb\xc4\x97 gali i\xc5\xa1sivystyti kartu su fizine, da\xc5\xbenai susijusi su ne\xc4\xafprastai didele tolerancija chemin\xc4\x97ms med\xc5\xbeiagoms. Tai gali \xc4\xafvykti vartojant fizin\xc4\x99 priklausomyb\xc4\x99 sukelian\xc4\x8dias narkotines med\xc5\xbeiagas. Pla\xc4\x8diausiai \xc5\xbeinomos ir toki\xc4\x85 priklausomyb\xc4\x99 galin\xc4\x8dios sukelti med\xc5\xbeiagos \xe2\x88\x92 nikotinas, kofeinas, etanolis, cukrus, druska._NEWLINE_Psichologin\xc4\x99 priklausomyb\xc4\x99 turintis asmuo, netur\xc4\x97damas galimyb\xc4\x97s u\xc5\xbesiimti atitinkama veikla ar suvartoti atitinkamos med\xc5\xbeiagos, patiria psichologin\xc4\xaf diskomfort\xc4\x85, nerim\xc4\x85, tampa dirglus ar net agresyvus._NEWLINE__NEWLINE_\xc5\xa0i priklausomyb\xc4\x97s forma priklauso ir nuo \xc5\xbemogaus valios\xc2\xa0\xe2\x80\x93 psichologin\xc4\x99 priklausomyb\xc4\x99 \xc4\xafmanoma nugal\xc4\x97ti vien valios pastangomis, jei individas savo priklausomyb\xc4\x99 suvokia ir pripa\xc5\xbe\xc4\xafsta. Siekiant efektyvesnio atsistatymo ir sklandesnio progreso rekomenduojama kreiptis \xc4\xaf savitarpio pagalbos grupes arba tos srities specialistus. Lietuvoje veikia priklausomyb\xc4\x97s lig\xc5\xb3 centrai bei savitarpio pagalbos grup\xc4\x97s dedikuoti skirtingoms priklausomyb\xc4\x97ms: anoniminiai lo\xc5\xa1\xc4\x97jai, anoniminiai narkomanai, anoniminiai alkoholikai ir t. t.\n_START_SECTION_\nFizin\xc4\x97 priklausomyb\xc4\x97\n_START_PARAGRAPH_\nEsant fizinei priklausomybe individas patiria fizin\xc4\xaf diskomfort\xc4\x85, b\xc5\xabdingas abstinencijos sindromas, kuomet organizmas negauna med\xc5\xbeiagos, nuo kurios asmuo yra priklausomas.'